Artistes contemporanis reflexionen sobre la seva idea de biblioteca a l'exposició 'Biblioteques insòlites' que després de passar per Madrid arriba ara a l'Arts Santa Mònica. L'exposició, comissariada per Glòria Picazo, inclou l'obra de diferents artistes seleccionats que presenten les seves edicions d'artista i per mostrar-les han dissenyat la seva pròpia "biblioteca" en funció de com volen integrar l'espectador en la consulta de les seves edicions. En declaracions a l'ACN, Roger Vinent, coordinador d'exposicions de l'Arts Santa Mònica, ha declarat que es "mostra la reflexió que fan els artistes sobre què entenen ells com a biblioteca i com evolucionarà". La mostra es realitza en el marc d'ArtsLibris, i la seva cloenda coincideix amb la celebració d’aquesta fira. De fet, es podrà visitar des d'aquest dimarts  fins el 23 d'abril.  Vinent ha explicat que l'exposició ve del 2017 i es va programar amb el mandat de Jaume Reus. "La idea que es va fer a la Casa Encendida (Madrid) era la de treballar amb artistes contemporanis que estan relacionats amb les biblioteques i el coneixement". En aquest context, Vinent ha indicat que la funció del Santa Mònica és "la creació i difusió de les arts contemporànies" i això lliga, ha afegit, amb el seu projecte de "promocionar els nous artistes a partir no només de les arts visuals, sinó del coneixement".  Vinent ha dit que a l'exposició es mostra com els artistes "entenen una biblioteca, un lloc que històricament guarda el coneixement i que actualment es posa en discussió a partir de les noves tecnologies i el coneixement que està al "núvol"".  Per la seva part, Glòria Picazo, comissària de la mostra, ha explicat que el títol 'Biblioteques insòlites' va sorgir després que treballés amb cada un dels artistes i veiés que les formes de presentació que han fet servir són diferents. "Per mi, per exemple, era insòlit que l'Oriol Vilanova volés un armari en metàl·lic i que el públic el vagi obrint. Un altre aspecte important és que ha treballat amb un dissenyador i ens hem fixat amb els continguts i la proposta de l'artista per donar aquest aspecte de biblioteca diferent, personal i insòlita". Picazo ha manifestat que hi ha artistes que han volgut acompanyar les seves pròpies edicions amb alguns dels seus llibres de referència.  En aquestes "biblioteques personals" s'han reunit edicions d'artista, llibres de referència, dibuixos i objectes personals. Així mateix, a la 'Sala de Reserva' de 'Biblioteques insòlites' es mostren edicions d'aquells artistes que en la dècada dels 60 i 70 van contribuir amb les seves propostes a donar un nou rumb a les edicions especials.    Els artistes que hi participen són Ignasi Aballí, Clara Boj / Diego Díaz, Fernando Bryce, Iñaki Bonillas, Antònia del Río, Enric Farrés, Dora García, Col·lecció Alias, Javier Peñafiel, Juan Pérez Aguirregoikoa, Francesc Ruiz i Oriol Vilanova. Han col·laborat en la mostra la Biblioteca i Centre de Documentació del Museo Nacional Centro de Arte Reina Sofía (MNCARS), Escola Elisava i l'Ateneu Barcelonès.

Summary: Artistes contemporanis mostren les seves visions particulars sobre les biblioteques a l'Arts Santa Mònica


Barcelona va rebre 9,5 milions d'euros de la taxa turística de la Generalitat a càrrec del  2015. Jaume Collboni, tinent d'alcalde d'Empresa, Cultura i innovació, ha explicat que d'aquests recursos, el govern ha aprovat un paquet de mesures per al 2017 valorades en 900.000 euros per ''compensar'' als barris que més pateixen el turisme. Collboni ha reivindicat el 100% de la recaptació de la taxa turística que de ser així hagués suposat uns ingressos per a l'Ajuntament de 22,2 milions el 2015. El tinent d'alcalde ha defensat que el model turístic s'ha de basar en la fiscalitat i ha afegit que l'Ajuntament estudia nous impostos per als visitants turístics que complementin la taxa de les pernoctacions.  La taxa turística que gestiona actualment la Generalitat l'ha de percebre al 100% l'Ajuntament de Barcelona, com passa a les grans ciutats turístiques de la resta del món, segons l'opinió de Jaume Collboni.  En aquests moments, i després de la reunió entre l'Ajuntament de Barcelona i la Generalitat del juliol passat, aquesta és una negociació que està oberta i que s'haurà d'anar tancant.  Ara per ara, l'Ajuntament de Barcelona rep el 33% de la recaptació total de la capital catalana en concepte de taxa turística. En el conjunt de Catalunya aquest impost va permetre que la Generalitat recaptés el 2015 43,5 milions d'euros, dels quals 22,2 milions els van recaptar en concepte de pernoctacions a la ciutat de Barcelona. Com que Barcelona té assignat el 33% de la seva recaptació, l'Ajuntament va rebre 7,5 milions als quals es va afegir una aportació extraordinària de 2 milions d'euros, cosa que va enfilar la quantitat final fins els 9,5 milions, el 42% en l'exercici del 2015, de forma excepcional.  Collboni ha defensat la necessitat que Barcelona rebi el 100% de la seva recaptació perquè seria la forma de ''revertir'' als barris i especialment a les zones que més densitat turística tenen i que per tant pateixen un deteriorament del seu entorn.  El tinent d'alcalde ha volgut destacar que el model turístic que ha de construir la ciutat de Barcelona ha d'estar basat en la fiscalitat. Una tributació que ha de gravar tant les pernoctacions, que es fa a través de la taxa turística de la Generalitat, i que reivindica al 100% l'Ajuntament, com per la via de dissenyar nous impostos que gravin als turistes que visiten la ciutat però que no es queden a dormir.  Collboni ha recordat que en aquest moments aquesta nova fiscalitat per als visitants és motiu d'estudi intern per part de l'equip municipal.  De moment, però, el tinent d'alcalde ha explicat que el govern ha aprovat un paquet de mesures destinades a pal·liar i a millorar entorns de barris que estan especialment castigats per la densitat de visitants forans. Entre aquestes mesures aprovades, un total de 13, hi ha l'actuació sobre el carrer Carolines i el carrer Aulèstia Pijoan al barri de Gràcia, per valor de prop de 66.000 euros; la millora de condicions dels ens locals i equipaments dels operadors de medi ambient i senyalització d'espais adjacents a les platges per valor de 178.000 euros; i el projecte constructiu d'una infraestructura de connectivitat amb sistema de megafonia de les platges del Bogatell, de la Mar Bella i la de Llevant.  A més, entre les mesures també s'inclou una aplicació de mòbil de rutes urbanes verdes, que ampliï l'experiència existent a Montjuïc o la implantació de la plataforma 'contactless' als parcs i jardins de la ciutat per tal que els usuaris, apropant el mòbil al punt d'accés disposin en diferents idiomes de la tota la informació dels parcs i dels elements de biodiversitat.

Summary: Barcelona aprova mesures per valor de prop d'1 milió d'euros procedents de la taxa turística


Carlota Benet, filla de Josep Maria Benet i Jornet, demana al món teatral català que no s'oblidi del seu pare i que quan es pugui tornar als teatres se segueixin representant les seves obres. El dramaturg Josep Maria Benet i Jornet ha mort aquesta matinada als 79 anys per coronavirus. En declaracions a l'ACN, Carlota Benet explica que el seu pare volia que el seu comiat fos "una gran festa per celebrar la seva vida i no un funeral ni una cosa dramàtica. Ara no ho podem fer i em sap molt greu, però és igual perquè això ho farem quan ens podem abraçar una altra vegada", afegeix la seva filla, qui va publicar a principis del 2018 ‘Papitu. El somriure sota el bigoti’ (Columna), un homenatge per recuperar la memòria del seu pare. Josep Maria Benet i Jornet feia tres anys que vivia en una residència. "El seu procés d'alzheimer va ser molt ràpid, molt diferent al cas de Pasqual Maragall", apunta la seva filla. De fet, ja feia temps que anava en cadira de rodes i que gairebé no parlava. Feia tres anys estava ingressat a la residència Castrillón de Lleida i ara l'havien portat recentment a la Llar Sant Josep, on, explica, han tingut molts casos de coronavirus "malgrat els seus esforços heroics". "Ha mort per coronavirus i hi ha tota la problemàtica de les residències, però els treballadors de les residències que he experimentat han estat excel·lents, gent treballadora, amb amor, i només fan que esforçar-se".  Apunta que el seu pare "ha anat morint de manera progressiva, cada vegada canviant més i quedant-se més en silenci i oblidant qui era. D'alguna manera la seva mort d'ara l'allibera i allibera la seva energia perquè pugui volar i que deixi enrere aquest cos que ja no era el seu i aquell cervell, pobret, atrofiat". Assegura que ara ja se'l pot recordar i no per la malaltia sinó com "la persona vital, apassionada del teatre i l'escriptor compromès que era".  Carlota Benet explica que el seu pare volia que quan es morís no se l'acomiadés amb un funeral, sinó amb una gran festa. "I que jo anés vestida de vermell i gairebé hi havia feta una playlist amb la música que havia de sonar", diu. Admet que ara amb la crisi del coronavirus i les mesures pel confinament no es podrà fer en aquest moment, però assegura que ho faran quan tothom es pugui abraçar de nou: "Ara queda en pausa i després ho compartirem i el recordarem junts i ens podrem abraçar tots els seus amics que eren la seva família".  El teatre "El meu pare vivia pel teatre principalment, pels seus amics i per mi", explica Carlota Benet. Apunta que el teatre era la gran passió de Josep Maria Benet i Jornet, el seu entreteniment i vocació. "Ell es va esforçar molt en recuperar el teatre català que durant a Guerra Civil i la postguerra havia anat subsistint amb la censura i recuperar també els referents que hi havia hagut abans d'ell i donar la mà a les noves generacions". Explica que per a ell va ser un descobriment molt emocionant "el talent" de Sergi Belbel i d'altres com Jordi Galceran o de noves generacions com Pere Riera, Josep Maria Miró i Cristina Clemente i tants altres.  El seu pare, assenyala, era molt humil: "Deia que la gent sempre et diu les coses bones i les exagera a la cara i mai et diu les dolentes i per això era molt caut en el moment de rebre elogis i guardons perquè era conscient d'aquesta facilitat en caure en l'autobombo". Reconeix que "intentava no creure-s'ho massa perquè quan comences a creure que ets més especial que els altres ja no hi ha marxa enrere".   Reconeixements  La trajectòria de Josep Maria Benet i Jornet ha estat reconeguda amb nombrosos premis, entre els quals el Premi de la Crítica Serra d'Or de teatre en dues ocasions (1986 i 1900), el Premi Nacional de Literatura Catalana de teatre (1991), el Premio Nacional de Teatro (1995), la Creu de Sant Jordi (1997), el Premi de la Institució de les Lletres Catalanes de guions audiovisuals (1998), el Premi Max d'Honor (2010) i el Premi d'Honor de les Lletres Catalanes (2013). Carlota Benet creu que el seu pare ha sigut una persona, sobretot al final de la seva vida, que se l'ha celebrat amb molts premis. "Ha sigut reconegut i ara el que falta és que continuï aquest camí i se'l representi. Demanaria a la gent que no s'oblidin del meu pare i quan puguem tornar a anar al teatre se'l continuï representant".

Summary: Carlota Benet demana al món teatral català que no s'oblidi del seu pare i que se segueixin representant les seves obres


Aquest divendres se celebrarà el CPPF amb l'absència del vicepresident català, que ha delegat la seva presència en Romeva i Aragonès ACN Barcelona.-El vicepresident del Govern, Oriol Junqueras, ha respost la carta que el ministre d'Hisenda, Cristóbal Montoro, li va adreçar la setmana passada demanant a la Generalitat que fes una retenció del crèdit necessària per complir el dèficit del 2015 i l'ha avisat que l'objectiu que planteja el govern espanyol de cara aquest any "resulta inassumible tant des del punt de vista social com des del punt de vista tècnic". En la missiva, Junqueras li recorda els diners que el Govern té pendent de cobrar de l'executiu espanyol i com aquesta circumstància "agreuja les condicions" en què la Generalitat "ha de complir amb la prestació de serveis bàsics posant en risc la qualitat dels mateixos". D'altra banda, aquest divendres se celebrarà el Consell de Política Fiscal i Financera amb l'absència del mateix Junqueras, de viatge a Itàlia, que ha delegat la seva presència en el conseller d'Afers Exteriors, Raül Romeva, i el secretari d'Economia, Pere Aragonès.

Summary: Junqueras respon la carta de Montoro i l'adverteix que el l'objectiu de dèficit pel 2016 "resulta inassumible"


La Segona República espanyola, la Mancomunitat de Catalunya i el franquisme han estat alguns dels temes que han aparegut a l'examen d'història de les Proves d'Accés a la Universitat (PAU), el darrer de la fase comuna.  Els estudiants han hagut d'escollir dos exercicis dels quatre proposats. En el primer havien de comentar una taula gràfica amb informació sobre l'exèrcit espanyol extreta de l'obra 'La reforma militar de Azaña', de Michael Alpert. En el segon, en la descripció d'una font, havien d'analitzar un text extret del 'Decret de col·lectivització de les empreses industrials i comercials' del 1936. La tercera possibilitat presentava un text de l'Estatut de la Mancomunitat de Catalunya de 1914 i la quarta anava sobre el franquisme. En tots els casos, es demanava als estudiants que contextualitzessin històricament els documents i responguessin les preguntes plantejades relatives al seu contingut. Després d'història, els estudiants s'han examinat de matèries de modalitat corresponents a Dibuix artístic, Llatí i Matemàtiques. A la tarda serà el torn de Dibuix tècnic, Història de la filosòfica i Literatura castellana.  Aquest divendres serà l'últim dia de les PAU del 2020, quan serà el torn de les proves de Química, Disseny i Geografia a les 9.00 hores i de Biologia, Cultura audiovisual, Grec i Tecnologia Industrial a les 12.00 hores.

Summary: La Segona República, la Mancomunitat de Catalunya i el franquisme, a l'examen d'història de les PAU


El Ministeri d'Exteriors ha confirmat aquest dimarts al migdia la mort d'un tercer ciutadà espanyol als atemptats de divendres passat a París. Es tracta d'una persona amb la doble nacionalitat francesa i espanyola que, inicialment, les responsables del país gal havien computat com a ciutadà francès. A mig matí, les autoritats competents han informat a l'executiu de Mariano Rajoy que aquesta víctima podria tenir també la nacionalitat espanyola, un extrem que ha acabat confirmant el consolat espanyol a París després de comprovar que també constava al registre com a ciutadà espanyol. El Ministeri d'Exteriors no ha donat cap dades sobre la identitat de la víctima acollint-se a la llei de protecció de dades.

Summary: Exteriors confirma la mort d'un tercer ciutadà espanyol als atemptats de París


El conseller de Salut, Toni Comín, ha reiterat aquest divendres que "no hi ha evidència científica plena, confirmada i definitiva sobre la relació entre el virus Zika i la microcefàlia", tot i que "hi ha uns indicis clars". Comín ha fet aquestes declaracions després que aquest dijous es conegués el primer cas a Catalunya d'una dona embarassada infectada. "No podem saber del cert" si el fetus d'aquesta dona es veurà afectat per "microcefàlia o no, hem de ser prudents", ha afirmat. A més, ha demanat que es deixi "treballar la ciència" en les investigacions sobre el virus Zika.  D'altra banda, el conseller ha recordat que els casos detectats a Catalunya són "importats de fora" i destaca que l'evolució de la presència del virus al territori dependrà del flux de viatgers amb els països "que tenen l'epidèmia". "Més enllà d'això tampoc tenim perquè preveure una gran proliferació de casos de Zika en dones embarassades, que són la població realment de risc", ha sentenciat.

Summary: Comín insisteix que "no hi ha evidència científica plena" que el Zika causi microcefàlia en fetus


El president de Ciutadans, Albert Rivera, ha tornat a comparar Puigdemont amb Marine Le Pen, líder del Front Nacional Francès, i amb els moviments populistes que volen  ''trencar Europa''. Rivera ha reivindicat el paper de la UE per aturar ''el cop humiliant i decepcionant'' a la democràcia que es va donar al Parlament i ha defensat el projecte europeu per garantir la sobirania. El líder de Cs també ha criticat el Brexit i ha assegurat que el millor que es pot fer és ''vacunar-se'' contra el fenomen i fer autocrítica per buscar les causes d'alguns fracassos europeus. La candidata de Cs, Inés Arrimadas, ha reconegut que ''la democràcia no és té'' sinó que ''es manté'' i per això, ha animat a ''regar-la'' cada dia com fan els independentistes ''amb la llavor nacionalista''

Summary: Rivera insisteix en equiparar Puigdemont amb Le Pen i els populismes antieuropeistes


Una cinquantena de veïns de Llançà (Alt Empordà) han tallat aquest dimarts al vespre la carretera N-260 durant una hora per protestar en contra de la delinqüència al municipi. La mobilització ha començat a dos quarts de vuit del vespre davant de l'Ajuntament on han cridat que "no és racisme, és seguretat". De fet, la majoria de veïns han volgut desvincular la protesta de les acusacions xenòfobes i han demanat més presència policial. Posteriorment els veïns s'han dirigit fins a la carretera on han tallat el trànsit en ambdues direccions entre vuit i nou del vespre. Això ha provocat que alguns dels conductors s'enfadessin i han arribat a amenaçar un dels manifestants amb una navalla. Nova jornada de protestes al municipi de Llançà (Alt Empordà) en contra de la delinqüència aquest dimarts al vespre. La convocatòria ha unit a pràcticament un centenar de persones davant de l'Ajuntament per segon dia consecutiu, a dos quarts de vuit. Els veïns han cridat indignats "no és racisme, és seguretat". De fet, han reivindicat que la mobilització no és contra els ocupes que hi ha al municipi, sinó contra l'augment de robatoris violents que s'han registrat a Llançà en les últimes setmanes. Els organitzadors han convertit la concentració en una marxa per tallar l'N-260, la carretera que uneix Portbou amb Figueres. Des de les vuit del vespre, els veïns han impedit la circulació en els dos sentits de la marxa, generant llargues cues per entrar i sortir del municipi. Els manifestants han començat a avançar per la carretera fins a l'alçada del cementiri, on pràcticament és impossible desviar-se per seguir el traçat de la carretera fins a Portbou. Durant una hora, els veïns han mantingut la protesta. Alguns d'ells s'han assegut al mig de la carretera. Tots ells han seguit reclamant "més seguretat" i "més presència policial". Davant del col·lapse que ha originat la protesta, l'alcalde del municipi ha demanat als veïns que abandonessin el tall de la carretera, assegurant que s'estava actuant a diferents instàncies de l'administració. Tot i així, els impulsors han mantingut el tall de l'N-260 fins les nou del vespre, quan han decidit abandonar la carretera per tornar a casa. Al llarg d'aquesta hora, alguns dels conductors atrapats han protagonitzat escenes de tensió amb els veïns demanant a crits que els deixessin passar. A les nou del vespre, quan la gent ja tornava cap a casa, un dels conductors que hi havia a la riera del municipi ha començat a increpar als manifestants. A un d'ells l'ha amenaçat amb una navalla al col, provocant-li un petit tall que de seguida han curat. Després, el vehicle ha marxat ràpidament per la riera que va en paral·lel a la carretera principal. Tot i així, els Mossos han aconseguit interceptar el cotxe i han aturat l'autor dels fets. Demà, mobilització antiracista Aquest dimecres al vespre, Llançà tornarà a ser escenari d'una nova protesta, en aquesta ocasió organitzada pel Moviment Antiracista Figuerenc. El motiu de la concentració és denunciar "el discurs d'odi" que segons la plataforma es va publicar durant la mobilització del dilluns.

Summary: ACTUALIZACIÓ:Una cinquantena de persones tallen la N-260 a Llançà per protestar en contra de la delinqüència al municipi


El president de la Generalitat, Quim Torra, ha reaccionat amb “indignació” davant la decisió del Tribunal Suprem de confirmar el processament dels 25 encausats pel cas de l’1-O i que podria ser el pas previ a que el jutge Pablo Llarena suspengui els diputats empresonats de les seves funcions polítiques. “És una indecència jurídica. Si quedava una mínima esperança que la justícia espanyola fes certa revisió i reconeixement de que les coses s’havien fet malament, queda clar que no serà així”, ha valorat des de Washington. En declaracions a la premsa després de visitar les oficines d’Acció de la Generalitat a la capital dels EUA, Torra ha dit que davant aquesta decisió només pot expressar “rebuig, indignació i denunciar-ho allà on sigui, sobretot al món perquè és al món  on la batalla es guanyarà i on s’està guanyant”.  Torra ha considerat que la decisió del Suprem no deixa de confirmar que existeix “una regressió de drets democràtics i una judicialització criminal del moviment independentista que no s’ha vist a cap altre lloc del món”.  El president ha fet la visita acompanyat pel vicepresident primer del Parlament, Josep Costa, que ha mostrat igualment la seva decepció per la decisió del Suprem, però ha avisat que, de moment, no afecta a “la condició política ni als drets” dels diputats que estan a la presó o a l’estranger. “S’ha dit que si es confirmava se’ls podria suspendre de drets, però a dia d’avui no existeix aquesta decisió i per tant ens queda esperar a veure en quins termes es pot formular això. Quan arribi, si arriba, ho analitzarem”, ha dit.  A més, ha demanat “apel·lar al significat original de l’article de la llei d’enjudiciament criminal” que s’hauria d’invocar per suspendre els afectats, per reclamar que no se’ls apliqui. “Aquesta part va ser concebuda per la llei antiterrorista. No hi ha res que ho relacioni amb el terrorisme. Que no es pretengui alterar la composició del Parlament amb això”, ha demanat Costa des de Washington.

Summary: Torra veu “una indecència jurídica” la decisió del Suprem de ratificar el processament dels encausats per l’1-O


Estopa oferirà aquest divendres un concert des de casa, on repassaran "algunes de les seves cançons més estimades". L'actuació serà en directe a través del seu perfil oficial d'Instagram. Aitor Arregi, Jon Garaño i Jose Mari Goenaga són els encarregats d'inaugurar aquest divendres el cicle #CuarentenaESCAC que l'escola de cinema ha impulsat per a la seva comunitat. El Teatre Lliure ha publicat, coincidint amb el Dia Mundial del Teatre, un vídeo amb una quinzena d'actors i actrius, crítics i crítiques teatrals i abonats del teatre que reciten frases cèlebres d'obres universals.  El cineasta català Juan Antonio Bayona protagonitzarà una trobada amb els espectadors en la iniciativa #NuestroCineNosUne.  Mentre duri el confinament, l'ESCAC ha elaborat un programa de Q&A amb professionals del sector audiovisual a com a complement de les classes online que s'estan realitzant. Al cicle #CuarentenaESCAC, hi participaran aquest divendres Aitor Arregi, Jon Garaño i Jose Mari Goenaga, però també hi estan programats Àlex i David Pastor, que presentaran la seva pel·lícula recent 'Hogar', el guionista Borja Cobeaga, el director Javier Ruiz Caldera, l'especialista en plataformes, Elena Neira.  El cineasta català Juan Antonio Bayona és el protagonista aquest divendres d'una nova entrega de la iniciativa #NuestroCineNosUne de la Acadèmia de Cine i la seva Fundació que proposa trobades virtuals de cineastes amb els espectadors a les seves xarxes socials. Bayona conversarà amb els espectadors sobre la seva carrera i filmografia.  La distribuïdora Avalon va explicar a través de les seves xarxes socials que aquest divendres, el dia habitual d'estrenes cinematogràfiques, es podrà llogar durant 48 hores a Filmin 'Matthias i Maxime' de Xavier Dolan. "Són dies complicats i volem posar el nostre granet d'arena per a que seguiu gaudint de les millors pel·lícules d'estrena, però des de casa", van destacar.  Adso Films també va anunciar que durant aquest temps d'incertesa oferirà llargmetratges que es podran gaudir sense cap cost durant quarantena i per un temps il·limitat.  Dia Mundial del Teatre  La celebració del Dia Mundial del Teatre coincideix en què tots els teatres del país estan tancats a causa de l'emergència sanitària. Per aquest motiu, davant la impossibilitat d’anar als recintes escènics, la Societat General d'Autors i Editors (SGAE) ha animat a gaudir del teatre des de casa.  En aquest context, els Premis Max i la Fundació SGAE han animat a tots els 'teatreros' i 'teatreres' a explicar per què el teatre fa somiar i pujar un vídeo a les xarxes socials amb l'etiqueta #DiaMundialdelTeatro i participa-hi.  Joan Pera ha traslladat el missatge de l'ADETCA en el Dia Mundial del Teatre, a través de YouTube. Lluny dels actes públics d'altres anys, l'actor ha llegit des de casa un text emotiu que reconeix la duresa del moment ("avui, demà, i potser demà passat tampoc, no hi haurà teatre"), i assumeix que "aquest silenci forçat és dur". Amb ironia, Pera parla de la seva pròpia situació: "Per a actors veterans com jo, que ens condemnin a fer de senyor gran en situació de risc, a punt d'agafar un virus maleït... Aquest paper mai el sabrem fer". Però l'actor acaba amb un missatge d'optimisme. Tot plegat serà "només un moment, un malson" i "el teatre tornarà a ser la més bella, autèntica i real expressió del poble. Ens tornarem a trobar", s'acomiada. Amb motiu del Dia Mundial del Teatre, el Teatre Lliure ha realitzat el vídeo 'Et trobem a faltar, teatre. Fins ben aviat', que ha fet públic aquest divendres  a les xarxes socials i a la pàgina web. Al vídeo, una quinzena d'actors i actrius, crítics i crítiques teatrals i abonats del teatre reciten frases cèlebres d'obres universals com 'Hamlet' i 'El mercader de Venècia' (William Shakesperare), 'Casa de Nines' (Henrik Ibsen), 'Lisístrata' (Aristòfanes), 'La gata damunt la teulada de zinc calenta' (Tennessee Williams), 'La casa de Bernarda Alba' (Federico García Lorca) i 'La vida es sueño' (Calderón de la Barca); i d'altres més actuals que han passat pel mateix Teatre Lliure darrerament, com 'Paisajes para no colorear' i 'El quadern daurat', en cartell fins al passat 13 de març, quan es va iniciar el confinament. Així mateix, el Teatre Lliure continua amb la seva iniciativa d'oferir els seus espectacles a la xarxa. Al canal de Youtube del Lliure,  es podrà tornar a veure 'Jane Eyre: una biografia' dirigida per Carme Portaceli aquest divendres a les vuit de la tarda.  Ariadna Gil protagonitza la versió teatral de la novel·la de Charlotte Brontë, 'Jane Eyre: una biografia' dirigida per Carme Portaceli i per la qual es va endur el Premi Butaca a la Millor actriu el 2017. Completen el repartiment d'aquesta producció els intèrprets Jordi Collet, Gabriela Flores, Pepa López, Joan Negrié, Magda Puig i Abel Folk, que va rebre també un Premi Butaca, en aquest cas, al millor Actor de repartiment (2017). Cirque du Soleil La companyia Cirque du Soleil va anunciar aquest dijous la creació d'un nou espai web de contingut digital anomenat 'CirqueConnect', que inclou contingut audiovisual provinent de les seves diferents propostes multimèdia. "En aquests moments en què les mesures per a combatre el coronavirus han suspès la possibilitat d'experimentar en viu, el Cirque du Soleil ha volgut apropar els seus continguts per a que els seus seguidors puguin gaudir-lo des de la comoditat de les seves llars", han explicat en un comunicat. Aquest divendres a les vuit de la tarda, CirqueConnect estrenarà un especial de 60 minuts, que reuneix alguns dels moments més especials dels espectacles 'KURIOS - Cabinet of Curiosities', ''' O ''' i 'LUZIA'. Literatura  Segueix la proposta d'Òmnium Cultural de Literatura a Domicili amb converses entre un llibreter i un escriptor que presenta una obra. Aquest divendres serà el torn de la periodista Gemma Ruiz que parlarà de 'Ca la Wenling' (Proa) amb la llibretera Fe Fernandez de L’espolsada.  Música El Cuarentena Fest, el festival de música streaming "en temps difícils", s'acaba aquest divendres amb Detergente Líquido, De los Santos, Jose Ignacio Martorell, Betacam i Pixel de Stael.  El festival Esperanzah! amb el cicle 'enCantados' van estrenar la proposta Esperanzah! a Casa, un festival solidari i inclusiu. Aquest divendres serà el torn de la multiinstrumentista i cantautora Magalí Sare. Dalí  La Fundació Dalí ofereix des d'aquest dimecres passejar pels passadissos i sales del Teatre-Museu de l'artista empordanès a Figueres a partir d'una visita virtual. La novetat és que l'usuari pot crear el seu itinerari com vulgui donant la sensació que "passeja" per l'equipament cultural que, des de fa més d'una setmana, està tancat. Aquest recurs virtual està disponible a la pàgina web del museu i es pot obrir des de qualsevol ordinador i dispositiu mòbil. Aquesta visita s'ha fet a partir de la plataforma nord-americana Matterport, una nova tecnologia que digitalitza els espais en 3D i una resolució de 4K. A més, la visita incorpora enllaços i continguts addicionals relacionats amb les obres d'art. La Fundació 'la Caixa' oferirà una programació especial de continguts digitals per les properes setmanes a les xarxes socials de CosmoCaixa amb la iniciativa #UnaFinestraALaCiència. Projeccions com les que es poden veure a l’àmbit Kosmos de la Sala Univers de CosmoCaixa, una conferència de l’astronauta Luca Parmitano (ESA) i càpsules de petites lliçons d’Astronomia des de la finestra seran algunes de les propostes destacades. Ioga per a tota la família  Per la seva part, Mamen Duch, autora de 'Relaxacions', fundadora de @yoguikids i mestra de ioga per a nens i nenes des del 2008 oferirà una sessió de ioga per a tota la família a dos quarts de dotze des del seu perfil d'Instagram.

Summary: El concert d'Estopa, el nou cicle #CuarentenaESCAC i una trobada amb Bayona, propostes culturals per a divendres


La portaveu de la Generalitat, Meritxell Budó, ha reivindicat l'auditoria interna dels Mossos d'Esquadra, presentada dilluns, i ho ha contraposat amb les accions del govern espanyol: "Mentre un Govern fa auditories, l'altre condecora els policies que van actuar amb tot l'abús l'1-O a Catalunya". En la roda de premsa posterior al consell executiu, Budó ha dit que "una auditoria no ha de ser només fer autocrítica" i ha defensat que serveix per a "avançar" i "repensar de quina manera s'ha d'actuar perquè no es repeteixin certes actuacions".  Després que alguns mitjans es quedessin fora de la presentació d'aquesta auditoria, Budó s'ha limitat a dir que hi havia un termini per a inscriure's i creu que els mitjans de comunicació que no van poder ser-hi són els que no s'havien registrat a temps.

Summary: Budó reivindica que el Govern fa auditories als Mossos mentre l'executiu espanyol "condecora els policies de l'1-O"


El Patronat de la residència Salarich Calderer de Bagà ha escrit una carta dirigida a tots els treballadors en la qual se'ls demana la reincorporació a la feina "de forma immediata". Segons ha avançat 'Aquí Berguedà' i ha confirmat l'ACN, en l'escrit, la residència demana la reincorporació del personal, tant dels treballadors que han donat negatiu i tenen l'alta mèdica com de les persones que estan de baixa, però que el seu estat de salut els permet fer aquest pas. La residència de Bagà és una de les que més ha patit el coronavirus a Catalunya. Hi han mort 29 dels 81 residents. L'alcalde, Joan Oña, assegura que la situació del centre és "dramàtica", però lamenta que s'hagi "mal interpretat" la carta.  La fundació assegura a la carta als treballadors que "des del punt de vista econòmic, la malaurada pèrdua de 29 residents implica una forta davallada d'ingressos que, en el context social i econòmic actual, no fan preveure la seva recuperació a curt i mitjà termini". Per això, anuncia "la reducció de despeses en tots els àmbits de gestió", incloent també retallades en personal.  Per tot plegat, la residència no només demana la reincorporació immediata de tot el personal de baixa. També "el màxim esforç i col•laboració en tasques diàries" i "aportacions i propostes per revertir la situació". L'alcalde de Bagà, Joan Oña, que és el vicepresident del Patronat, ha lamentat que s'hagi "mal interpretat" la carta. L'alcalde reconeix que alguns treballadors s'han ofès amb la missiva, però que el missatge que es volia fer arribar és que els números no surten i que no es poden permetre tenir tant personal de baixa. Per això, demanen als treballadors que, en la mesura del possible i sempre que puguin, es vagin reincorporant a la feina. "Tenim diners per pagar la nòmina d'aquest mes, però no les del mes vinent", assegura.  Oña diu que la intenció de la carta no és ofendre ningú, sinó "posar sobre la taula que tenim un problema greu i que l'hem de resoldre entre tots, entre el personal, la Generalitat i el Patronat". "Si anem per separat això s'enfonsa", assegura.

Summary: Polèmica a la residència de Bagà per una carta on es demana als treballadors de baixa que tornin per evitar el tancament


Jaume Cabré (Barcelona, 1947) considera que els darrers esdeveniments polítics a Catalunya li recorden la situació que es vivia fa dècades, durant la dictadura franquista. L'escriptor, que va a les llistes de JxCat en una posició simbòlica, ha explicat en una entrevista amb l'ACN que les darreres setmanes li costa "concentrar-se" pel context polític català, malgrat que intenta escriure cada dia perquè el seu nou llibre pugui ser una realitat. "Vaig lent", ha precisat. En aquest sentit, ha lamentat la "censura" i les "tergiversacions brutals de la realitat" que s'estan fent sobre Catalunya. "Per la gent jove potser és nou, però a mi em torna a l'època de Franco", ha conclòs.  Per Cabré, Catalunya està a "mig fer" el procés cap a la independència i considera que la sensació de derrota és "equivocada". "No podíem esperar cap altre reacció del poder [de l'Estat] que la que han fet", ha precisat en declaracions a l'ACN.  Davant d'això, demana ser pacient, "perseverar" i ser conscient que "cap país del mon" ha aconseguit la independència "en un plis-plas". "Pot durar mesos, anys o ves a saber. Però hi som", ha afirmat.  Cabré sobre el nou llibre L'escriptor ha explicat que treballa "cada dia" per a publicar un nou llibre, malgrat que va lent. "Em costa molt concentrar-me pel que estem vivint, ha assegurat.  Així, no creu que "aviat" pugui veure la llum i que encara té "marge" perquè ha publicat recentment un recull de contes.

Summary: Jaume Cabré: "La sensació és que estem tornant al franquisme"


El tinent d'alcalde de Seguretat de l'Ajuntament de Barcelona, Albert Batlle, ha demanat una reunió d'urgència amb els Mossos d'Esquadra per tal d'abordar la falta de seguretat al Port Olímpic. L'Ajuntament denuncia que fa mesos que, en aquesta zona, hi ha diversos conflictes. De fet, aquesta mateixa matinada ha mort un home després d'una baralla en ple carrer Marina, i a principis d'aquest mes de juliol també es va produir en aquesta zona una agressió sexual a una menor. A l'abril, una parella va denunciar una agressió homòfoba en una discoteca del Port Olímpic. Batlle vol que la reunió es faci amb la "màxima urgència".  La reclamació de l'Ajuntament arriba després de l'últim episodi violent, que ha tingut lloc aquesta matinada i en el qual un home hi ha perdut la vida.  Trasllat de competències Fa mesos que la tinenta d'alcaldia d'Urbanisme de l'Ajuntament de Barcelona, Janet Sanz, reclama a la Generalitat que desbloquegi la delegació de les competències del Port Olímpic. Sanz considera que es tracta d'un espai "obsolet" que necessita d'una transformació urbana i que, malgrat tenir el projecte per fer-ho, el consistori no el pot tirar endavant perquè la Generalitat no n'ha cedit les competències.  Al febrer del 2018, l'Ajuntament plantejava tancar tots els locals d'oci nocturn del Port Olímpic el 2020, quan acaben totes les concessions dels locals. Segons va assegurar llavors l'alcaldessa de Barcelona, Ada Colau, l'aposta del govern municipal és potenciar usos "més positius" per millorar els problemes de convivència derivats de l'existència d'aquest tipus d'establiments.

Summary: L'Ajuntament de Barcelona demana una reunió d'urgència amb Mossos per abordar la inseguretat a la zona del Port Olímpic


Les Valls d'Àneu acolliran del 25 al 30 de juny la 28a edició del Festival de Cultures del Pirineu, Dansàneu, que enguany s'avança una setmana i presenta un programació més  compactada, mesura que ja havia pres l'organització tenint en compte el Doctor Music Festival, tot i que finalment se celebrarà a Montmeló. Sol Picó, a duo amb Marco Mezquida, Lídia Pujol, Jaume Sangrà amb Carles Marigó, les produccions 'Àer', 'Teia', i 'Sa Mateixa' i les actuacions dels esbarts Sant Martí i Ciutat Comtal, són algunes de les propostes destacades d'aquesta edició. El Dansàneu vol donar un major pes als aspectes patrimonials i, així, s'oferirà abans de cada espectacle una explicació als assistents sobre els espais on es desenvolupen les actuacions. El festival també posa en marxa una plataforma virtual des d'on adquirir anticipadament les entrades als espectacles.

Summary: El 28è Dansàneu concentra el seu programa en una única setmana i reforça els vincles amb el patrimoni del territori


La Policia Local de Manresa ha detingut una dona, de 42 anys i veïna de Manresa, acusada d'un delicte de lesions. Els fets han tingut lloc aquest dijous, a un quart de cinc de la tarda a la plaça Independència de la capital del Bages. Segons fonts policials, la detinguda hauria agredit amb un objecte contundent una altra dona, de 44 anys i també veïna de la capital del Bages, amb qui hauria mantingut una baralla. Com a conseqüència dels fets, la víctima va patir lesions a la cara i al pit i va haver de ser traslladada en ambulància a l'Hospital Sant Joan de Déu de Manresa.

Summary: Detenen una veïna de Manresa acusada d'agredir una dona amb un objecte contundent


Treballadors del Club Tennis Masnou han aconseguit salvar la vida d’un home de 45 anys aquest dijous utilitzant un desfibril·lador, segons ha explicat l’empresa responsable de l’aparell. Segons s’indica, l’home estava a la piscina i va partir una aturada cardíaca mentre nedava, després de jugar un partit de tennis. L’home va poder ser reanimat i posteriorment els serveis d’emergències el van traslladar a l'hospital més proper. Segons ha confirmat el mateix club, l'home continua hospitalitzat en estat estable. Els responsables de l’empresa que instal·la els desfibril·ladors han remarcat que amb aquesta ja són 18 les vides que s’han salvat gràcies a l’aparell. L’anterior va ser la d’un home de 40 anys que nedava a la piscina del Club Natació Sant Andreu de Barcelona el 17 de juliol passat. Cada any perden la vida 3.500 persones per mort sobtada a Catalunya, una xifra que puja fins a 40.000 a Espanya i fins a 400.000 arreu d’Europa. Són deu cops més que els morts en accident de trànsit.

Summary: Salven la vida d’un home de 45 anys en una piscina del Masnou amb un desfibril·lador


El lliurament dels premis del 35 Saló Internacional del Còmic de Barcelona, que ha tingut lloc aquest divendres 31 de març, ha reconegut la trajectòria del dibuixant Josep Maria Martín Saurí. Les votacions dels professionals han atorgat el Gran Premi del Saló a l’artista català, que va néixer a Barcelona i ha publicat arreu d’Europa i als Estats Units. D’altra banda, Jaime Martín ha estat guardonat amb el premi a Millor Obra d’Autor/a Espanyol per ‘Jamás tendré 20 años’. Gabriel Hernández Walta i Tom King han rebut el premi a Millor Obra Estrangera publicada a Espanya per ‘La Visión’. Paranoidland s’ha endut el premi a Millor Fanzine. I Javi Rey ha estat distingit amb el premi a Millor Autor/Autora Espanyol Revelació. Pel què fa al premi per votació popular a la Millor Obra publicada a Espanya el 2016, l’obra guanyadora és ‘Fantasy West’, de Carlos Díaz Correia i Jacobo Márquez, un còmic que els seus autors han aconseguit autoeditar gràcies a un crowdfunding. El Gran Premi del Saló i el premi a la Millor Obra d'Autor Espanyol estan dotats amb 10.000 euros cadascun, mentre que el premi al Millor Fanzine és de 1.500 euros. El Premi a l'Autor Revelació és de 3.000 euros. Les categories a la Millor Obra d'Autor Estranger i el premi a la Millor Obra per Votació Popular no tenen dotació econòmica. La trajectòria de Josep Maria Martín Sauri El guanyador del Gran Premi de la 35ena edició del Saló del Còmic va néixer a Barcelona el 1949. La seva trajectòria va agafar embranzida a partir del 1973, quan va dibuixar una historieta de vuit pàgines per a la revista ‘Pulgarcito’, de l’Editorial Bruguera. A partir del 1975 va començar a treballar amb editorials estrangeres, dibuixant primer històries romàntiques i més endavant de terror. Durant els anys 80 va col·laborar amb la revista ‘Interviú’ i va il·lustrar per a Bruguera les biografies d’Alexandre el Gran i Shakespeare. En aquesta dècada també va conduir l’activitat professional cap als dibuixos animats, sense deixar de publicar tant a Espanya com a Europa i els Estats Units.  A partir del 1994 va començar a col·laborar amb Enrique Sánchez Abulí, publicant ‘La mariposa y la llama’, amb ACME a Itàlia i amb RBA a Espanya. Ambdós van seguir treballant plegats per a editorials italianes i franceses. A finals de la dècada dels noranta va començar a treballar més amb productores de cinema i televisió, també en spots publicitaris i en dibuixos animats. El 2007 l’editorial Norma va reeditar un dels seus àlbums emblemàtics, ‘La Odisea’, amb guió de Francisco Pérez Navarro.

Summary: Josep Maria Martín Sauri, Gran Premi de la 35ena edició del Saló del Còmic


La persona que ha mort aquest dimarts al matí en un accident de trànsit a la C-17 a l'altura de l'Ametlla del Vallès és A. G. A., un veí de Bigues i Riells de 76 anys. Al mateix xoc hi ha hagut una dona ferida de poca gravetat. Els fets han tingut lloc cap a tres quarts de dotze, quan un turisme que circulava en sentit contrari ha xocat de cara contra un altre cotxe. Segons el Servei Català de Trànsit (SCT), la víctima conduïa l'automòbil que circulava erròniament. La dona ferida era la passatgera de l'altre turisme, i ha estat traslladada a l'hospital de Granollers. En l'accident també s'ha vist implicat un camió. Quatre vehicles dels Bombers, sis dotacions dels Mossos i dues ambulàncies i un helicòpter del SEM han actuat all lloc dels fets, al quilòmetre 25 de la carretera. (S'afegeixen les dades del finat i detalls sobre l'accident) Pel que fa a l'afectació viària, la C-17 s'ha tallat en el tram de l'accident en els dos sentits de la marxa. Cap a dos quarts d'una s'ha habilitat el trànsit en direcció Barcelona. A les dues del migdia aproximadament s'ha reobert la via en ambdós sentits i s'han registrat retencions de quatre quilòmetres.

Summary: ACTUALIZACIÓ:La víctima de l'accident mortal a l'Ametlla del Vallès és un veí de Bigues i Riells


La víctima ha resultat ferida de gravetat però ha perdut la vida posteriorment a l'Hospital Josep Trueta de Girona ACN Brunyola.-El conductor d'una motocicleta ha mort aquest divendres al matí en un xoc amb un turisme a la C-63, al seu pas per Brunyola (Selva), segons ha informat el Servei Català de Trànsit. El sinistre s'ha produït a les vuit del matí a l'alçada del quilòmetre 31 per causes que encara s'estan investigant. El motorista ha estat traslladat en estat greu a l'Hospital Josep Trueta de Girona, on ha mort posteriorment. Arran de la incidència, s'han activat cinc patrulles dels Mossos d'Esquadra, dues dotacions dels Bombers de la Generalitat i una ambulància i l'helicòpter medicalitzat del SEM. Quant a l'afectació viària, s'ha tallat l'accés de la C-63 a la C-25 en sentit Lleida fins que s'ha restablert la circulació, a les 09.38 h aproximadament.

Summary: Mor el conductor d'una motocicleta en un xoc amb un turisme a Brunyola


El president de Cs, Albert Rivera, ha constatat aquest divendres que fins i tot el president de la Generalitat, Carles Puigdemont, i el vicepresident del Govern, Oriol Junqueras, saben que no hi haurà cap referèndum i que Catalunya està més a prop d'unes noves eleccions. "Estem convençuts que estem davant d'un nou pas que ens deixa més a prop d'unes eleccions i de la fi del procés que no pas de la independència", ha opinat en roda de premsa juntament amb Inés Arrimadas, que ha ironitzat que Puigdemont "avui ha agafat la màquina del temps i ha portat els catalans al 2012". Cs creu que l'anunci fet pel Govern ha estat simplement una "performance" que no canvia res, i ha tornat a reclamar al president que "acabi amb aquest malson" i convoqui eleccions.

Summary: Rivera constata que fins i tot Puigdemont sap que no hi haurà referèndum i que Catalunya està més a prop d'unes eleccions


El president de la Comissió Europea, Jean-Claude Juncker, ha assegurat aquest dimecres que Brussel·les s’oposa a “qualsevol atac a l’estat de dret”. Durant el seu discurs anual sobre l’Estat de la Unió a l’Eurocambra, a Estrasburg, el luxemburguès ha defensat que l’article 7 del Tractat de la UE ha d’aplicar-se allà on l’estat de dret “estigui en perill”. Coincidint amb el dia en què el Parlament Europeu votarà si demana l’aplicació de l’article 7 a Hongria -un procés ja iniciat amb Polònia-, Juncker ha exposat que li preocupa l’evolució en alguns estats membres i ha indicat que les sentències dels tribunals de la UE “han de respectar-se”. A més, l’endemà que el primer ministre hongarès defensés a la mateixa cambra la “pàtria d’Hongria”, el cap de l’executiu comunitari ha dit també: “Diguem no al nacionalisme malsà i sí al patriotisme il·lustrat”. En aquest sentit, i recordant Blaise Pascal, ha defensat que ‘nació’ i ‘UE’ “han de caminar juntes” i ha avisat que si bé el patriotisme és “una virtut”, “l’entossudiment nacionalista és un verí”. En línies generals, i en el que és el seu últim discurs sobre l’Estat de la Unió, Juncker ha reivindicat en diverses ocasions una Europa “forta i unida” per fer front a les “amenaces”, com el terrorisme, el canvi climàtic o el “desafiament” de la digitalització mundial. “L’hora de la sobirania europea ha arribat: Europa per a Europa”, ha clamat.  “Europa ha de ser un estat sobirà en les relacions internacionals”, ha dit, fent una crida a la unitat. “Units som més forts, més grans, això és el que significa la sobirania de la UE”, ha afegit.  Immigració Un dels punts del discurs del cap de l'executiu comunitari ha estat la immigració. Juncker s’ha vanagloriat de les propostes de la UE per organitzar el sistema d’asil i ha assegurat que la Comissió Europea ha tingut “èxits”, com ara que avui hi hagi un "97% menys de refugiats al mediterrani oriental". No obstant això, també ha lamentat que els estats “encara no han aconseguit un equilibri adequat entre la responsabilitat individual i la solidaritat entre tots”. “La solidaritat és necessària entre els estats membres si volem mantenir l’espai Schengen sense fronteres”, ha sentenciat oposant-se a les fronteres internes perquè seria un “retrocés europeu”.  També ha avançat una proposta per reforçar el control de les fronteres de la UE amb 10.000 agents més el 2020 i ha mencionat una altra proposta per retornar els immigrants en situació irregular, si bé ha reiterat el seu “desig” de crear vies legals d’immigració a la UE. A més, ha instat la presidència austríaca a adoptar les “mesures necessàries” perquè en el futur es pugui reformar “a fons” la política migratòria en lloc d’optar per solucions “ad hoc”.  Canvi d’hora Una altra de les propostes que ha llançat Juncker té a veure amb el debat sobre el canvi d’hora. “S’ha de suprimir”, ha dit contundent sobre el canvi d'horari dos cops l’any de l’hora. “Els estats han de decidir ells mateixos si volen que els seus ciutadans visquin en l’horari d’estiu o d’hivern”, ha assegurat, indicant que el temps “apressa”.   Brexit Sobre el Brexit, Juncker ha recordat al govern de Theresa May que si “algú marxa no pot tenir els mateixos privilegis que algú que es queda a la UE” i ha posat com a exemple el mercat únic. Amb tot, també ha dit que el Regne Unit serà un “veí i soci molt proper en temes polítics, econòmics i de seguretat” i ha indicat de cara la relació postBrexit que el punt de partida “ha de ser un acord de lliure comerç entre el Regne Unit i la UE”.

Summary: Juncker diu que Brussel·les s’oposa a “qualsevol atac a l’estat de dret”


Durant tres dècades Anita Ponsatí, persona de confiança de la famosa, va preservar el fons procurant que no es dispersés  ACN Girona.-El Museu del Cinema de Girona incorpora al seu fons l'arxiu personal de l'actriu de Hollywood Madeleine Carroll (1906-1987), una "estrella de fama mundial" que durant els anys 30 i 40 va rodar amb els directors més importants de l'època. Aquest divendres s'ha formalitzat la donació del fons, format per més de 400 fotografies  i 748 cartes i telegrames, entre d'altres documents, de la mà de Narcís Ponsatí, germà d'Anita, la dona de confiança que va acompanyar l'actriu durant els últims trenta anys de la seva vida. Fa dotze anys, una part del material es va exposar en una mostra a aquest museu sobre el compromís social i polític durant i després de la II Guerra Mundial i la seva relació amb la Costa Brava. Una faceta fins llavors molt desconeguda que ara el museu vol seguir difonent juntament amb la seva faceta artística.

Summary: El Museu del Cinema rep l'arxiu personal de l'actriu de Hollywood Madeleine Carroll on es mostra la faceta compromesa


El gerent de la Regió Sanitària Camp de Tarragona, Ramon Descarrega, ha presentat aquest divendres a l’Ajuntament de Falset el projecte del centre de rehabilitació que s’ubicarà en la zona adjunta al CAP de Falset i serà un espai autònom. Aquest nou equipament tindrà una dotació d’espais composta per una sala de consulta polivalent per a ús de metge de rehabilitació i fisioterapeuta, una sala polivalent que inclou espais per a tractaments en grup i tres boxes específics per a tractaments en funció de les patologies. Així mateix, el centre estarà dotat amb magatzem i vestidor per al personal. El nou centre tindrà una superfície aproximada de 350 metres quadrats, segons informen fonts de Salut. Amb aquest projecte es pretén dotar l’ABS d’un centre de rehabilitació per tal de poder apropar les prestacions especialitzades i les unitats de suport a l’atenció primària de salut, segons fonts del departament. Actualment, aquest servei s’ofereix de forma provisional en un espai situat al poliesportiu de la localitat de Falset.   El nou equipament atendrà una població de referència 7.000 persones tenint en compte Falset i la seva àrea d’influència. El projecte es troba en fase de redacció. La licitació de l’obra es faria a partir del setembre i l’adjudicació podria ser a final d’any. El pressupost de l’obra són 769.000 euros que estan aprovats per Govern.

Summary: Es presenta el projecte del centre de rehabilitació que s'ubicarà al costat del CAP de Falset


El primer Índex de clima empresarial de les Terres de l'Ebre, elaborat per la URV, confirma un increment en la producció de gairebé la meitat d'empreses enquestades del territori durant el primer semestre del 2015, així com un augment en l'ocupació, sobretot en el sector serveis i indústria. Les dades, extretes a partir d'enquestar un total de 122 empresaris de les quatre comarques de l'Ebre, de diferents sectors, dimensions i localització, avaluen les xifres del primer semestre del 2015 i pregunten sobre les perspectives futures immediates. Malgrat els bons resultats de la primera part de l'any, els empresaris es mantenen encara "escèptics" i, en alguns casos, "pessimistes" sobre aquesta evolució.

Summary: Els empresaris de l'Ebre incrementen la producció i ocupació però es mostren "escèptics" sobre el futur immediat


"És l'hora dels mestres". El president del Parlament, Roger Torrent, creu que les administracions han de centrar-se en donar suport a les escoles i als professionals docents, de cara a l'obertura del nou curs escolar. En una entrevista a l'ACN, Torrent ha defensat que cal donar "totes les eines" a la comunitat educativa i a les famílies. I troba "necessari" que el professorat i l'alumnat rebin "tot el suport" per evitar que l'escola pública catalana "no funcioni", tant des d'un punt de vista educatiu com social. A més, Torrent ha reivindicat la tasca d'ERC als departaments de Salut i Ensenyament durant la pandèmia, i ha deixat clar que als republicans "no els fa por" assumir les responsabilitats que els pertoquin: "No en defugirem mai". Torrent destaca a l'entrevista que obrir les escoles el 14 de setembre és un "element fonamental" que requereix d'un "esforç titànic". "Hem d'ajudar al màxim", ha afegit, tot reiterant que les administracions han de bolcar-se i implicar-se per aquest propòsit. El president de la cambra ha insistit en posar "totes les eines" perquè els professionals rebin el suport que necessitin. "Cal reforçar l'escola més que mai, és un gran element de cohesió social, irrenunciable d'igualtat d'oportunitats i d'ascensor social. És imprescindible per construir una societat més justa", ha argumentat. Així, Torrent reclama que el professorat tingui les eines necessàries per garantir l'obertura de les escoles, i perquè les administracions dirigeixin "totes les atencions i decisions" perquè el personal docent estigui a punt el 14 de setembre. El president del Parlament també ha advertit que hi ha un "biaix" de classe i gènere que s'ha agreujat amb la crisi del coronavirus. Segons ha explicat, la situació sanitària no ha afectat tothom per igual, i que les repercussions familiars i de cures a les llars han recaigut "sobre les espatlles de les dones, com és habitual i ara amb més intensitat". Finalment, Torrent ha destacat el paper d'ERC al capdavant dels departaments de Salut i Ensenyament: "S'ha demostrat que no ens fa por assumir les responsabilitats que pertoquin, i que a Esquerra no defugirem mai de la responsabilitat d'assumir les àrees que corresponguin. Sobretot si són cabdals per blindar les condicions de vida".

Summary: Torrent: "És l'hora dels mestres. Ara cal donar totes les eines a la comunitat educativa i famílies"


El Departament d'Educació oferirà l'ensenyament de l'islam, el judaimse i l'evangelisme en funció de la viabilitat de la demanda i de la itinerància del professorat com ja es fa ara en el cas de la religió catòlica, segons ha anunciat el conseller Josep Bargalló, aquest dijous. Bargalló ha afirmat que l'objectiu és "posar totes les religions en igualtat de condicions" i ha defensat que cal replantejar l'ensenyament confessional de la religió perquè l'escola pública és laica i perquè "la confessionalitat a l'aula és un altre element de segregació quan s'exerceix en l'àmbit curricular i lectiu". El conseller ha insistit a introduir una assignatura sobre cultura i fet religiós dins el currículum educatiu per apropar l'alumnat a la diversitat de creences des d'una perspectiva cultural i antropològica, una aposta que ara no és possible, ha dit, perquè s'han de cenyir a les directrius del currículum de la LOMCE.

Summary: Educació oferirà l'ensenyament de l'islam, el judaisme i l'evangelisme si la demanda ho fa viable


Ivan Caelles, productor de l'oli Erm, a la Vall de Barcedana, al Pallars Jussà, reivindica aquest territori com a productor d'oli d'oliva de qualitat. La seva particularitat és que aposta per collir l'oliva en verd, en un lloc on tradicionalment s'ha fet oli madur. Caelles ha explicat que d'aquesta manera aconsegueix un oli extra verd d'altíssima qualitat. Aquesta campanya ha posat a la venda les primeres 150 ampolles elaborades amb olives de varietats centenàries i autòctones de la Vall de Barcedana. La limitació en què s'ha trobat Caelles és que dels tres molins que hi ha a la comarca, cap compleix amb els requisits per envasar oli verge extra. D'aquí la crida que fa a unir-se els productors i les administracions per poder disposar d'un molí adaptat al Jussà per poder embotellar aquest tipus d'oli. Caelles ha obtingut un oli de categoria superior que ha aconseguit puntuacions molt altes en el panell de tast. La qualitat de l'oli aconseguit permetrà presentar-lo al concurs dels 500 millors olis del món que se celebrarà a Itàlia. Aquest productor destaca l'indret on es troben les oliveres, a uns 1.000 metres d'altitud. Per Caelles, que acaba de comprar més terrenys per ampliar la producció d'oli, és igual d'important el producte com l'indret on es cultiven les oliveres. Al Pallars Jussà ja hi ha una Associació de productors d'oli i un dels propers reptes hauria de ser, segons Caelles, la consecució d'una marca pròpia per aquesta comarca.

Summary: El Pallars Jussà es reivindica com a territori productor d'oli de qualitat


La portaveu de Catalunya en Comú Podem, Elisenda Alamany, ha lamentat que "amb cada investidura suspesa, el PP guanya temps", referint-se al ple d'investidura que estava previst per aquest dilluns. Alamany ha assegurat que el PP està practicant una "involució democràtica" i ha demanat als partits independentistes que "hi posin més intel·ligència" i formin un govern per acabar amb l'aplicació de l'article 155. "Continuem amb les institucions catalanes segrestades i amb el nostre autogovern suspès", ha declarat la portaveu dels comuns. Durant la roda de premsa que la diputada ha ofert aquest dilluns al matí a la seu de Catalunya en Comú, Alamany ha dit que "les investidures suspeses tenen el seu pecat original en l'acord que JxCat i ERC van signar a porta tancada on s'estableix que el president ha de ser de JxCat". En aquest context, la portaveu ha demanat al bloc independentista que actuï amb "urgència" per poder formar un govern. Pel que fa a la decisió del Tribunal Suprem de no deixar sortir Jordi Sànchez per assistir al debat d’investidura, Alamany ha insistit que "és indignant i intolerable que el Suprem segueixi fent política i vulneri els drets polítics de la gent que està a la presó". Alamany també s'ha referit a les mobilitzacions dels darrers dies i les ha considerat "una lliçó davant la paràlisi que està vivint Catalunya" referint-se a la vaga feminista del 8M i la manifestació convocada per la Marea Pensionista per dissabte que ve. En relació a aquests temes, Alamany ha aprofitat per dir a Albert Rivera, president de Ciutadans, que "rectifiqui". "Que comenci a fer campanya ja per la manifestació de la Marea Pensionista i no s'hi hagi de sumar a l'últim moment com va fer el 8M", ha afegit. Finalment, la portaveu de CatECP ha valorat de forma positiva la iniciativa d'eixamplar la base sobiranisme que planteja Òmnium Cultural. No obstant però, Alamany ha dit que per al seu partit "no és res de nou" perquè, segons ha defensat, els comuns sempre han donat la mà a totes les entitats socials que lluiten per un progrés en matèria de drets nacionals i socials a Catalunya. Alamany ha afegit que "Catalunya no avançarà amb xecs en blanc sinó realment bastint ponts entre forces polítiques i agents socials".

Summary: Elisenda Alamany: "Amb cada investidura suspesa, el PP guanya temps"


La marea pensionista s'ha manifestat aquest dissabte en diverses ciutats com Barcelona o Lleida. A la capital del Segrià, una vuitantena de persones han fet una per reclamar unes pensions "dignes" i sobretot llançar un missatge a tot el col•lectiu tal com ha explicat el seu portaveu, Joan Miquel Ballesté, en referència als resultats electorals d'Andalusia. Ballesté ha dit que "els que ens estan perjudicant, segur que molts pensionistes els han votat". En aquest sentit, ha afegit que "cal treure la careta d'alguns partits i ni un vot a l'enemic". D'altra banda, el portaveu de la Marea Pensionista  ha dit que han pogut entrar a formar part com a oients del Consell de la Gent Gran de la Paeria  i ha reclamat que "es parli de problemes de la gent gran i no tant de l'oci i el lleure", que afegeix, "ja té d'altres sortides". El recorregut de la manifestació ha finalitzat davant la Subdelegació del govern de l'estat. Ballesté ha explicat que la manifestació ha tingut diverses reclamacions. Entre elles, els resultats a les eleccions andaluses que segons el portaveu, ha fet que moltes persones "hagin votat partits que no estan per pujar les pensions".  Ha afegit que creu que "hi ha molta equivocada, o que esta votant en contra dels seus interessos , que no passi més això", ha puntualitzat. El portaveu també ha afirmat que per ells la pensió "digna" és de 1080 euros  que és "lo mínim que creiem que ha de cobrar tothom", a més ha detallat que Lleida "és la tercera província de tot Espanya" que té "pensions més petites" i "la majoria de dones estan cobrant màxim 600 euros". És per això que Ballesté recorda que "hem de pensar molt en aquesta gent". Ballesté ha afirmat que "volem que les pensions depenguin de l'estat com passa a tots els països d'Europa". La proposta del col·lectiu és "dir no als Pactes de Toledo" perquè asseguren que tal com està tot ara "mai més la Seguretat Social podrà cobrir les pensions".  També han demanat recuperar el poder adquisitiu de les pensions de fa uns anys. "Hem anat perdent , i ningú parla d'aquests anys perduts", afirma  Ballesté. En termes locals, el portaveu ha explicat que la Marea Pensionista ha entrat a formar part del Consell de la Gent Gran de Lleida i ho ha fet "com a oients", diu Ballesté. "Volem que es parli dels problemes de la gent gran, no de torronades o del ball dels diumenges". En aquest sentit, Ballesté demana que els diners "han d'anar dirigits a la gent gran, gent que pateix i que no té calefacció", és per això que diu "volem entrar en aquest consell" perquè es parli dels problemes que té el col·lectiu.  En aquest sentit, ha explicat també que ara "hem aconseguit entrar a les llars de jubilats, abans no podíem penjar cartells, ara si", aclareix.

Summary: La marea pensionista es manifesta per reclamar unes pensions "dignes"


Les direccions d'ICV i de la UGT a Catalunya s'han reunit aquest dilluns a la seu del sindicat un dia després de les mobilitzacions de l'1 de maig i han coincidit en la necessitat d'una nova majoria a les urnes el proper 26-J per revocar les polítiques del PP. "Ens cal com l'aigua que es derogui la reforma laboral, que tornin els drets socials garantits i que hi hagi un govern de canvi", ha assenyalat la coordinadora nacional d'ICV, Marta Ribas. "Les properes eleccions del 26 de juny són una oportunitat perquè la ciutadania lluiti per recuperar els seus drets laborals perduts i per acabar amb aquest 15% de població treballadora que vull sota el llindar de la pobresa", ha continuat Ribas. "Hi ha temps fins a les dotze però per desgràcia estem abocats a unes noves eleccions. Nosaltres cridarem a votar. Si la gent treballadora no vota, guanyaran els de l'IBEX-35", ha advertit el secretari general de la UGT, Camil Ros. Ros ha detallat que durant la campanya demanaran a tots els partits que es comprometin amb la derogació de la reforma laboral. "Des de la mobilització cal reconquerir els drets que aquests anys del PP han tirat enrere", ha precisat el líder sindicalista català, que ha enumerat també la necessitat d'abolir la Llei Wert, la Llei mordassa o el nou Codi Penal que 'castiga' el dret a vaga. "Sense derogar-les no sortirem de la crisi. Poques lleis en tant poc temps reflecteixen els desastres socials que comporten", ha lamentat en veu alta Ros.  "No hauríem volgut arribar a unes noves eleccions, però ara que sembla inevitable anem a guanyar-les", ha reivindicat la coordinadora nacional d'ICV. "I, si és possible, millorant els resultats perquè l'esquerra tingui més força al conjunt de l'Estat. Per forçar així un govern de canvi que posi punt final a totes les lleis regressives del PP", ha continuat Ribas. "I també per donar una esperança als països del sud d'Europa per canviar el marc d'austeritat que ofega a la ciutadania", ha conclòs la líder ecosocialista.

Summary: ICV i UGT coincideixen: "Ens cal com l'aigua una majoria de canvi que derogui la reforma laboral"


El Parlament ha reiterat els "objectius polítics" de la resolució del 9-N de 2015, com a conseqüència dels resultats del 27-S, legitimats per l'1-O i el 21-D. El plenari ha aprovat aquest dijous a la tarda la moció de la CUP-CC amb les transaccions de les esmenes de JxCat i ERC, que també insta el Govern a recuperar les lleis suspeses i anul·lades pel Tribunal Constitucional (TC). El text aprovat fixa que el Parlament insta l'executiu a presentar, en 90 dies, l'estat i el pla d'execució de totes les mesures suspeses pel TC, i en un termini de sis mesos en el cas de les normes anul·lades. Els tres grups independentistes han votat a favor del punt sobre la declaració de ruptura del 2015, i CatECP hi ha votat en contra. Al seu torn, Cs, PSC-Units i PPC no han participat de la votació de cap dels punts de la moció. El text ha provocat força crispació tant abans com durant el debat. Just abans de començar, els lletrats han recomanat que no es tramiti l'esmena transaccionada que fa referència a la resolució del 9-N. La moció s'ha aprovat gràcies als vots de JxCat, ERC i la CUP, però també ha rebut el suport parcial de CatECP. Els comuns han donat suport al punt quart, que concreta que el Parlament insta el Govern a elaborar i presentar per Ia seva tramitació en un termini de sis mesos els projectes de llei per recuperar els articles anul·lats pel TC després del 27-S. En la seva esmena, els comuns reclamaven que el tempo ja fos de mig any. D'altra banda, CatECP s'ha abstingut en el tercer punt, sobre les lleis suspeses i que fixa el termini en 90 dies. Els comuns també s'han abstingut en el segon punt, que cita les 14 normes suspeses pel TC i que ara el Parlament insta el Govern a fer-ne efectiu el contingut. Aquestes 14 normes són les següents: Llei de mesures per afrontar l'emergència de l'habitatge i la pobresa energètica (2015); d'igualtat efectiva de dones i homes (2015); del canvi climàtic (2017); d'universalització de l'assistència sanitària (2017); dels impostos sobre grans establiments comercials (2017); de les voluntats digitals i de modificació dels llibres segon i quart del Codi Civil (2017); de les associacions de consumidors de cànnabis (2017); de l'Agència Catalana de Protecció Social (2017); de l'Agència de Ciberseguretat (2017); i de comerç, serveis i fires (2017). També s'hi incorporen, a proposta de JxCat i ERC i després de les transaccions, les lleis que fan referència al llibre sisè del Codi Civil (2017); de l'impost sobre actius no productius de les persones jurídiques (2017); de mesures urgents per l'ordenació dels serveis de transport de viatgers en vehicles de fins a nou places (2017); i de modificació de la llei de la presidència del Govern (2018). Finalment, la moció aprovada també afegeix un paràgraf en el seu primer punt que especifica que el Parlament ha expressat en múltiples ocasions la seva defensa al dret a decidir i l’autodeterminació, i que reitera el seu compromís a assolir els objectius polítics per vies "democràtiques i no violentes". Finalment, la transacció final no incorpora la proposta de JxCat i ERC perquè el Parlament apel·li al "diàleg, l’entesa i la concòrdia" per negociar amb l'Estat amb l'objectiu de crear la República.

Summary: El Parlament reitera els objectius polítics de la resolució del 9-N i insta el Govern a recuperar les suspensions del TC


La plataforma ciutadana No fem el CIM, contrària a la construcció del Logis Penedès, proposa crear un gran parc agrari a les 177 hectàrees que actualment estan reservades per aixecar el gran centre logístic impulsat per la Generalitat. El col•lectiu considera “absurd” focalitzar el futur econòmic del Baix Penedès en el sector de la logística, ja que consideren que “el Penedès es convertiria en un lloc d’espera i pas de mercaderies” i asseguren que “això no dona riquesa al territori”. No fem el CIM rebat també la proposta d’Applus Idiada, que vol establir-se als terrenys del Logis, i reclamen poder presentar la seva alternativa durant la redacció del Pla Territorial Parcial (PTP), que ara per ara consideren una “estafa”. No fem el CIM acusa la Generalitat i els representants polítics del Baix Penedès d’estar endarrerint voluntàriament la redacció del PTP, un document que es va començar a treballar el 2014. Segons el portaveu Pau Batlle, el Govern no vol enllestir el PTP fins que estigui encaminada la construcció del Logis. “Ens estan estafant políticament i no són sincers”, afirma Batlle, que reclama “estudiar primer el territori per després discutir diferents opcions”. L’opció que planteja No fem el CIM és construir un gran parc agrari als terrenys que hi ha a cavall de Banyeres del Penedès, l’Arboç, Sant Jaume dels Domenys i Castellet i la Gornal, ara per ara reservats al centre logístic de mercaderies. Batlle ho argumenta recordant que el PIB de l’Alt Penedès és superior al del Baix Penedès “perquè allà s’ha fomentat la viticultura i l’agricultura”, mentre retreu als responsables polítics de la comarca del Vendrell “haver fomentat l’especulació urbanística”.  En aquest sentit, per eixugar les diferències econòmiques, Pau Batlle insta el Baix Penedès a aprofitar els terrenys del Logis per ressituar-se com a “regió agrícola”. Segons el portaveu, la construcció d’un gran parc agrari permetria “subministrar les àrees metropolitanes de Barcelona i Tarragona d’aliments de quilòmetre 0”. La intenció de No fem el CIM és acabar traslladant aquesta proposta a la Generalitat en forma d’al•legacions al Pla Territorial Parcial quan l’avenç d’aquest document estigui a exposició pública.

Summary: La plataforma No fem el CIM proposa destinar els terrenys del Logis Penedès a crear un gran parc agrari


La presidenta de la Fundació MACBA, Ainhoa Grandes, ha qualificat d’’“improvisació absoluta” les propostes d’ampliació alternatives a la Capella de la Misericòrdia que l’Ajuntament de Barcelona ha presentat aquest divendres al museu. Grandes no s’ha tancat a estudiar-les, però les considera un “brindis al sol” sense informes tècnics, estimació temporal ni econòmica. En canvi, la Fundació ha fet costat a la proposta tècnica d’ampliació del CAP Raval Nord en un edifici adjacent, que ha presentat també aquest matí la plataforma +MACBA +Cultura. El seu estudi, una revisió de la proposta que Patrimoni va oferir al CatSalut el desembre, suposaria segons els seus autors escurçar en 16 mesos disposar d’un nou CAP en relació al seu trasllat a la Misericòrdia. A més, la plataforma ha aportat un informe que descarta que l’estació subelèctrica impliqui cap risc pel nou edifici.    Ainhoa Grandes ha fet costat a la plataforma +MACBA +Cultura (partidària de mantenir l’ampliació del museu a la Capella de la Misericòrdia) en la presentació d’un nou estudi tècnic que al seu entendre “possibilita un nou Centre d’Assistència Primària adequat als requisits tècnics del Catsalut i l’ampliació del MACBA a la Capella de la Misericòrdia”.  L’estudi encarregat a un equip d’arquitectes liderat per Jordi Ros és una nova proposta que revisa l’estudi volumètric sense projecte executiu elaborat per una comissió mixta entre la Generalitat i l’Ajuntament, seguint els requisits tècnics marcats pel CatSalut, però que finalment aquest va descartar. La principal diferència és, però, que el nou estudi proposa un edifici de nova planta totalment segregat del vell edifici Sert.   A més, la plataforma ha volgut contrarestar els dos arguments que presumptament va al·legar el CatSalut per descartar aquesta proposta d’ampliació i seguir inclinant-se pel trasllat del CAP a la Capella de la Misericòrdia. Aquests eren, d’una banda, els riscos per l’existència d’una subestació elèctrica al subsòl de la plaça sobre la qual s’ampliaria el CAP; de l’altra, el llarg termini que implicaria aquest projecte.  Al respecte, el portaveu de la plataforma Joan Anton Maragall, ha presumit d’un dictamen encarregat al Col·legi d’Enginyers que nega que la subestació suposi cap risc per a les persones o per a la activitat del CAP. De l’altra, l’arquitecte Jordi Ros ha sostingut que la seva proposta escurça en 16 mesos el temps que suposaria reformar la Capella de la Misericòrdia per allotjar-hi el CAP.  D’altra banda, Ros ha valorat que des d’un punt de vista arquitectònic i tenint en copte la idiosincràsia de la Capella, “hi encaixa millor” l’ampliació del MACBA amb finalitat expositiva que la seva conversió en un centre de salut.  Maragalll ha reconegut que la resolució del conflicte està en mans de l’Ajuntament, però en tot cas ha considerat que amb el seu nou estudi i arquitectònic i informes tècnics “queda reblat” que el museu es pot ampliar a la Misericòrdia i que això “no va en detriment de la salut al Raval Nord”.  La Fundació MACBA se suma a la proposta Des de la Fundació MACBA, la seva presidenta ha secundat la nova proposta d’ampliació del CAP Raval presentada per la plataforma. De fet, Ainhoa Grandes ha informat que l’informe tècnic ja s’ha enviat al CatSalut, amb el qual encara no s’han pogut reunir. “Ens van dir que l’interlocutor és la conselleria de Cultura, i estem esperant”, ha lamentat.   Després de participar en una Comissió Delegada extraordinària del MACBA, Grandes no s’ha estat de qüestionar les propostes que l’Ajuntament els ha traslladat per evitar ampliar el museu a la Capella de la Misericòrdia. A banda de considerar-les una “improvisació”, Grandes també ha qüestionat la gestió del Consistori en aquest conflicte. “Per què ens les presenten ara?”, s’ha demanat la responsable de la Fundació MACBA, acusant els responsables municipals de cultura i de Ciutat Vella de no haver elaborat aquestes propostes “quan es va oferir la Capella –cedida per contracte al Museu- al CatSalut”.

Summary: La Fundació MACBA qualifica d’“improvisació absoluta” les propostes de l’Ajuntament per l’ampliació del museu


El Tresor Públic ha fet una emissió de bons sindicats a 10 anys per 9.000 milions d'euros, amb venciment el 30 d'abril del 2026 i un cupó de l'1,95%. La demanda ha estat pròxima als 30.000 milions. La rendibilitat de l'emissió s'ha situat en l'1,986%, equivalent a 105 punts bàsics per sobre del tipus mid-swap, el tipus de referència al mercat interbancari de permutes de tipus d'interès. Aquesta rendibilitat se situa 22 punts bàsics per sota de la corresponent a l'última Obligació de l'Estat a 10 anys, que es va emetre el juny del 2015. La participació d'inversors no residents ha assolit el 65,4% de la sindicació. El Regne Unit hi ha participat en un 23,3% i els Estats Units i el Canadà en un 11,8%. Altres inversors estrangers han estat França i Itàlia, amb un 9,4% respectivament, Escandinàvia amb un 7,3% i Alemanya i Suïssa amb un 7,1%. Altres inversors europeus han acaparat un 5,6% de l'emissió i ha hagut un 0,9% d'altres països. Pel que fa al tipus d'inversor, el majoritari és el sector bancari, amb un 38,2% del total. Les gestores de fons han comprat un 37,6% dels bons i asseguradores i fons de pensions se n'han endut un 11,3%. De la resta, destaquen els bancs centrals i les institucions oficials, que han assolit un 6,6% de l'emissió. Aquesta subhasta ha inaugurat el programa d'emissions de l'Estat per al 2016. La xifra suposa un 7,2% de la previsió d'emissió de valors a mig i llarg termini per a tot l'any anunciada pel Tresor Públic a finals de l'any passat ( de 125.301 milions d'euros en total).

Summary: El Tresor col·loca 9.000 milions en un bo sindicat a 10 anys amb un cupó de l'1,95%


La Federació d'Associacions de Veïns de Barcelona (Favb) i l'associació de persones amb discapacitat física Ecom han presentat, amb el suport de nombroses entitats i col·lectius, dos recursos contenciosos administratius contra l'ordenança de terrasses de l'Ajuntament de Barcelona. Ambdues entitats afirmen en un comunicat conjunt que han pres aquesta decisió després d'haver exhaurit "durant més de dos anys totes les vies de diàleg i negociació" amb els grups municipals i el consistori. Els recursos denuncien incompliment de normatives superiors d'accessibilitat i igualtat d'oportunitats, de contaminació acústica i ambiental i de procediment administratiu i participació ciutadana. Les entitats es pregunten si qui governa a l'Ajuntament "són els partits polítics o els 'lobbies' econòmics". En paral·lel, tant la Favb com Ecom subratllen que la interposició dels recursos coincideix amb el primer aniversari de l'acompliment del termini legal que marcava que el 4 de desembre de 2017 tots els entorns i serveis haurien de ser accessibles a tothom. Això, afegeixen, "posa de manifest l'incompliment normatiu" de l'administració municipal. Des de l'inici, des d'aquests col·lectius s'ha defensat que no es tractava d'un debat sobre terrasses, sinó sobre "l'ús equitatiu" de l'espai públic i els drets fonamentals de la ciutadania com a vianants i veïns de la ciutat. També lamenten que la nova ordenança és "pràcticament fil per randa" el text pactat amb el Gremi de Restauració fa un any, i aprovat en comissió de govern "abans d'exhaurir el termini legalment establert per rebre aportacions de la ciutadania". Ambdues entitats posen de manifest la "contaminació acústica" que provoca qualsevol activitat que es fa al carrer, i en aquest sentit indiquen que la nova ordenança hauria d'haver apostat per una reducció de terrasses, així com de la superfície que ocupen i de l'horari de l'activitat. Un altre extrem que denuncien és la permissivitat de la norma pel que fa a l'ocupació de la via, que, de retruc, dificulta l'accessibilitat de les persones amb mobilitat reduïda en funció de la zona de la ciutat on es troben. Finalment, pel que fa al presumpte incompliment de normes de rang superior, les dues entitats denuncien que la modificació de l'ordenança aprovada està "tan plena d'excepcions" als seus criteris generals que "resulta arbitrària" i deixa l'Ajuntament "a mercè" de l'aplicació específica que el Gremi de Restauració vulgui aplicar en cada cas, "com ja s'està veient a diferents ordenacions concretes, com pot ser la del passeig Joan de Borbó". A banda de la Favb, una trentena d'associacions de veïns de Barcelona a títol individual donen suport a la decisió de presentar recursos al tribunal contenciós administratiu, així com divuit entitats de caire social a més d'Ecom.

Summary: Associacions de veïns i moviments socials impugnen l'ordenança de terrasses de Barcelona


El Govern ha aprovat destinar 683.000 euros al Consorci Barcelona Supercomputing Center-Centre Nacional de Supercomputació (BSC-CNS) per a la construcció de l'emplaçament del futur superordinador MareNostrum 5. Aquesta aportació s'ha vehiculat a través de la subscripció de la tercera addenda al conveni de col·laboració de 2015 entre la Generalitat, l'Estat i la Universitat Politècnica de Catalunya (UPC) per a la creació, construcció, equipament i explotació del BCN-CNS. Entre 2018 i 2019, el Govern ha concretat aportacions econòmiques al consorci de prop de 4 MEUR. El projecte de pressupost de la Generalitat per al 2020 inclou també una partida addicional de 6 MEUR per a la construcció de la subestació elèctrica del nou supercomputador.  La Comissió Europea va escollir el passat mes de juny el Consorci BSC-CNS com a seu d'un dels tres superordinadors pre-exascala, que es tradueix en l'aportació de prop de 100 MEUR per part de la Unió Europea al MareNostrum 5. El nou superordinador desplegarà una potència pic de càlcul de 200 Petaflops (200 mil bilions d'operacions per segon).

Summary: El Govern destina més de 600.000 euros al Barcelona Supercomputing Center per a la construcció del MareNostrum 5


L'AP7 està tallada aquest dijous al matí a Vilobí d'Onyar, a l'Hospitalet de l'Infant i a Llinars del Vallès en els dos sentits de la marxa per protestes en motiu de la vaga del 21-F, segons ha informat el Servei Català del Trànsit, que ha indicat que hi ha manifestants a les vies. També s'ha tallat la C-32 al Masnou en sentit Mataró. A l'A-2, el trànsit s'ha vist afectat a Sidamon, a Lleida, per manifestació, tot i que a dos quarts de set la circulació s'ha reobert parcialment i ja s'estava netejant la via. A la N-340, a Camarles, també hi ha un tall per manifestació, d'acord amb les dades de Trànsit, així com a la N-260 a Lles de Cerdanya.  (En aquesta actualització s'ha afegit el tall de l'A-2 a l'alçada de Tàrrega) El Servei Català de Trànsit també ha informat que la C-162, a Das,  a la Cerdanya, també ha patit talls en els dos sentits de la marxa. Cap a les dos quarts de set del matí, els manifestants també han tallat l'A-2 a l'alçada de Tàrrega en els dos sentits de la marxa que han provocat retencions. Els Mossos d'Esquadra han avisat per megafonia de la necessitat buidar la calçada.  Durant la matinada tampoc es podia circular per objectes a les vies a la C-55 a Olesa de Montserrat o a la C-33 a Mollet, però en tots dos casos l'ha circulació s'ha normalitzat abans de les sis del matí. Segons el SCT en la majoria dels casos són pocs manifestants que col·loquen pneumàtics per bloquejar la via. En alguns casos, s'han arribat a encendre. Els Mossos d'Esquadra, per la seva banda, han informat a través de Twitter que hi ha hagut diversos incidents on vehicles han patit topades per aquesta crema de pneumàtics.

Summary: ACTUALIZACIÓ:Tallades en els dos sentits de la marxa l'AP7 a Vilobí d'Onyar, l'Hospitalet de l'Infant i Llinars


El Premi Planeta ha rebut 634 novel·les que es presenten a la 66a edició del concurs. Es tracta de la participació rècord en la història del guardó, segons ha informat l'editorial. La procedència de les obres rebudes és molt diversa amb la majoria de propostes arribades d'arreu de l'estat espanyol, d'Amèrica del Sud, Amèrica del Nord, Amèrica Central i d'arreu d'Europa. El Premi Planeta de Novel·la 2017 està dotat amb 601.000 euros per l'obra guanyadora i 150.250 euros per la finalista. La concessió del reconeixement tindrà lloc el diumenge 15 d'octubre al Palau de Congressos de Catalunya a Barcelona.

Summary: El Premi Planeta assoleix el rècord de participació amb 634 novel·les presentades


El Consorci de Medi Ambient i Salut Pública de la Garrotxa ha realitzat durant els darrers mesos del 2016 més de 50 atencions ciutadanes i ha localitzat una vintena de nius de vespa asiàtica a la zona. La presència d'aquesta espècie invasora es va confirmar per primera vegada a la zona l'any 2013 i actualment, asseguren, es troba en fase d'expansió i període de consolidació. L'ens ha rebut avisos de la seva presència a Olot i a diversos municipis de la comarca.  L'espècie va començar la seva expansió a França i el Nord d'Espanya l'any 2010 tot i que no va ser fins al 2013 quan es va localitzar per primera vegada a la Garrotxa. Ara, els experts asseguren que ja es troba en fase d'expansió i de consolidació en aquest territori. En aquest sentit, recorden que l'insecte és fàcil d'identificar perquè sol mesurar entre 2 i 3 centímetres, té un cos fosc i una banda groga al final i construeix nius de grans dimensions, amb forma esfèrica i els situa a les parts altes dels arbres.  Des de l'Ajuntament d'Olot recorden que a l'hivern és quan més nius es localitzen però que no es retiren perquè estan abandonats i el cicle d'aquesta vespa és d'un any i, per tant, ja no es reutilitzaran. Al març, però, les reines s'activen, comencen a fer nous nius i noves colònies de vespes obreres, que són les responsables, durant l'estiu, de fer créixer el niu. A partir setembre i fins desembre, les noves femelles fecundades (futures reines) s’enterren, la  resta de vespes es moren, i torna a començar el cicle. Per això, l'estratègia d'actuació l'Ajuntament i el Consorci se centrarà durant l'inici del bon temps amb la retirada d'aquestes construccions en espais públics que puguin suposar un risc. Pel que fa als nius que es trobin en propietats privades, remarquen que la intervenció recau sobre el propietari.   L'Ajuntament assegura que a partir d'ara caldrà avaluar els impactes sobre la biodiversitat i l'economia causats per la presència de la vespa, veure com s'arriba a l'equilibri entre aquesta espècie i el territori així com la seva naturalització.

Summary: La població de vespa asiàtica es consolida a la Garrotxa


Dues carreteres estan tallades  a causa de la neu i el gel i en set vies més calen cadenes per circular-hi, segons ha informat aquest dissabte el Servei Català del trànsit. Les vies tallades són la BV-4031 entre Castellar de N'Hug i La Molina i la C-28 Naut Aran entre i el Port de la Bonaigua. Pel que fa a les carreteres on cal circular amb cadenes són la BV-5114 entre Sant Celoni i Arbúcies; la C-142b entre Vaquèira i el Pla de Beret; la C-28 entre Vielha i Vaquèira; la C-28 entre Alt d'Àneu i el Port de la Bonaigua; la N-141 entre Bossòst  i el Portillón; la N-230 entre Senet i Vielha i l'N-260 de Ribes de Freser a la Collada de Toses.

Summary: La neu talla dues carreteres i obliga a circular amb cadenes en sis vies més al Pirineu


ACN Barcelona.-El conseller d'Acció Exterior, Relacions Institucionals i Transparència, Alfred Bosch, s'ha reunit aquest divendres amb la ministra d'Afers Exteriors d'Andorra, Maria Ubach, i han comentat els diferents àmbits de cooperació entre el país andorrà i Catalunya, en el marc de l'acord que van signar ambdós governs al gener del 2009. Bosch i Ubach han fent referència als diferents pactes administratius existents sobre salut, educació i ensenyament superior, medi ambient i  patrimoni natural, esport i desenvolupament econòmic, entre d'altres. També han fet referència als aspectes relacionats amb les relacions transfrontereres, la promoció i la projecció exterior de la llengua i la cultura catalanes. El conseller i la ministra han celebrat les tradicionals bones relacions que existeixen entre els dos territoris.

Summary: Bosch es reuneix amb la ministra d'Afers Exteriors andorrana


Els Mossos d'Esquadra ha detingut aquest diumenge un veí de Celrà (Gironès) de 57 anys implicat en la mort d'un ciclista de 58 anys en un accident a la C-66 a Cornella del Terri (Pla de l'Estany) divendres. La policia li atribueix els delictes d'homicidi imprudent, abandonament del lloc de l'accident perquè va fugir i omissió del deure de socors. L'accident es va produir cap a les deu del matí al punt quilomètric 40 d'aquesta carretera, en sentit Girona. La policia investigava des d'aleshores la implicació en els fets d'un cotxe que hauria fugit de la zona. El detingut està pendent de passar a disposició del jutjat d'instrucció en funcions de guàrdia de Girona.

Summary: Detingut un veí de Celrà implicat en l'accident mortal del ciclista a Cornellà del Terri, que va fugir després del sinistre


El 57% dels funcionaris de la Generalitat Valenciana sap parlar el valencià mentre que el 46% l'escriu correctament i un 93% l'entén. Així es desprèn de l'enquesta sobre 'Ús del valencià en l'Administració de la Generalitat' presentada aquest dimarts pel director general de Política Lingüística i Gestió del Multilingüisme, Rubén Trenzano, i la directora general de Funció Pública, Eva Coscollà. Segons les dades presentades malgrat que el 87,4% del personal té alguna mena d'acreditació de coneixements en valencià i que el 92,7% ha anat a cursos l'autonomia i la competència lingüística continua sent baixa. Trenzano ha destacat però que el marge de recorregut és ampli i que la disposició dels funcionaris és positiva, segons les dades de l'enquesta, que assenyalen que el 62% dels enquestats creu que el valencià s'utilitzarà més.  L'enquesta s'ha presentat el mateix dia en què s'ha publicat al Diari Oficial de la Generalitat Valenciana (DOCGV) el Decret d'usos institucionals i administratius que estableix el valencià com a llengua prioritària i preferent en l'administració pública.  El responsable de Política Lingüística ha afegit que hi ha una significativa majoria qualificada de personal de l’administració pública "amb bastant competència en valencià com per iniciar una nova etapa d’aprofundiment en els serveis que la Generalitat Valenciana pot oferir als ciutadans per tal de garantir els seus drets lingüístics”. Al seu torn, la directora general de Funció Pública Eva Coscollà a indicat que les perspectives que llança l'enquesta "és que disposem d'una base suficient i d'una actitud receptiva per part dels empleats i que, per tant, cal ampliar la formació i activar noves mesures d'acompanyament lingüístic dels empleats públics perquè assoleixin la competència necessària en valencià”. Segons que ha explicat la conselleria d'Educació i Cultura la major part dels enquestats van molt útils diferents eines que podrien servir per completar la seva formació: l'atenció telefònica de dubtes, els xats, l'assessorament personalitzat i els models de documentació.  Pla d'acompanyament lingüístic per al personal de l'administració  En paral•lel el govern valencià ha presentat el 'Pla d'acompanyament lingüístic per al personal de l'Administració de la Generalitat', amb diferents mesures que garantiran l'aplicació progressiva del Decret d'usos institucionals i administratius, que entrarà en vigor el 23 de novembre de 2017, dia en què s'acompliran 34 anys de la Llei d'Ús i Ensenyament del Valencià (LUEV). La  finalitat del Pla és l’increment progressiu de l’autonomia lingüística en valencià del personal de la Generalitat Valenciana i està format per cinc  línies estratègiques que s’implementaran mitjançant una sèrie d’accions. Així, es crearà un repositori de documentació institucional i administrativa, s'ampliarà la formació lingüística i tècnica, es crearan eines d'atenció lingüística, s'establirà assessorament lingüístic personalitzat i s'actualitzarà el SALT, eina de traducció automàtica del castellà a la variant valenciana.  A partir de juny es convocaran nous cursos específics mitjançant l'Institut Valencià de l'Administració Pública (IVAP).Seran cursos de llenguatge especialitzat administratiu, sanitari, jurídic, de notes de premsa, d'actualització de coneixements de valencià (C1), de criteris lingüístics de l’administració de la Generalitat, de comunicació eficaç a l'entorn laboral i personal, del valencià a les xarxes socials, de perfeccionament en l'atenció al públic en valencià, de redacció de textos i d'introducció al llenguatge de signes.

Summary: Un 57% del personal de la Generalitat Valenciana sap parlar el valencià i el 46% l'escriu correctament


Els Mossos d'Esquadra i Protecció Civil han ampliat fins a onze els desallotjats de la urbanització Montecarlo a Alcanar Platja. S'ha fet per motius de seguretat per incrementar el perímetre de la zona on s'haurien produït dos explosions en les darreres 24 hores. Efectius policials, dels Bombers i de la Guàrdia Civil continuen al lloc dels fets recercant la possibilitat que hi hagi nous explosius. Els sis desallotjats nous que se sumarien als cinc que hi ha des de la primera nit podran passar la nit a un càmping del municipi, segons ha informat l'Ajuntament. A més, coordinadament amb Protecció Civil, se'ls disposarà d'equips de psicòlegs a aquells que ja han demanat assistència. Mentrestant, a les dotze del migdia, centenars de persones s'han aplegat davant la plaça de l'Ajuntament d'Alcanar per condemnar els atemptats terroristes perpetrats aquest dijous a Barcelona i Cambrils.  Un càmping d'Alcanar s'habilitarà com a punt de trobada dels desallotjats de la urbanització Montecarlo i que aquest divendres ja s'eleven a onze persones. Els Mossos d'Esquadra han ampliat el perímetre i l'Ajuntament ja ha fet les gestions perquè un càmping de la zona els aculli aquesta nit i les que calguin. "De moment serà aquesta nit però si han de ser més no hi haurà problemes", ha explicat el quart tinent d'alcalde de l'Ajuntament d'Alcanar, Jordi Bort. En aquest punt també hi haurà un servei de psicòlegs que derivaran o bé de Creu Roja, de Protecció Civil o del SEM.  Per la seva part, l'alcalde d'Alcanar, Alfons Montserrat, ha expressat la seva sorpresa quan va conèixer, pels mitjans de comunicació, de la connexió terrorista entre els fets de Barcelona i Alcanar. "Mai de la vida ho haguéssim pensat", ha afegit. Montserrat ha confirmat que les persones que ocupaven aquest habitatge no eren del municipi ni hi tenien cap tipus de vinculació coneguda. També ha assegurat que desconeixia si els Mossos tenien coneixement de la presència de persones sospitoses a la zona. "És una zona molt discreta, que no és de pas, s'ha d'anar expressament", ha detallat. Montserrat ha recordat que van donar veracitat a les primeres informacions que aquest dijous apuntaven a una possible manipulació de gas butà per revendre les bombones. "Mai haguéssim pogut pensar en una hipòtesi d'un acte terrorista", ha afegit. Emotiu minut de silenci Centenars de persones s'han concentrat a les dotze a la porta de l'Ajuntament per fer els cinc minuts de silenci escrupolós que ha acabat amb un fort aplaudiment llarg, sentit, i amb moltes llàgrimes als ulls. L'alcalde ha agraït la presència de molts veïns del municipi per condemnar els brutals atacs terroristes a Barcelona i Cambrils.

Summary: Nous desallotjaments a Alcanar per incrementar el perímetre de seguretat de la casa on es van produir les explosions


La decisió sobre els recursos presentats per l'associació Drets i el F.C. Barcelona està a mans de dos jutges diferents. El de l'entitat Drets ha anat a parar al jutjat del contenciós-administratiu número 11 de Madrid, del que és titular el jutge progressista Jesús Torres, i que preveu emetre una decisió cautelar en breu després d'haver donat de termini les 12 del migdia perquè l'Advocat de l'Estat i la Fiscalia presentessin els seus escrits d'al·legacions. El recurs del F.C. Barcelona ha anat a parar al jutjat del contenciós-administratiu 15, Eusebio Palacios Grijalbo, que tot just ha rebut l'escrit del club aquest divendres i que podria o bé inhibir-se, o bé emetre una resolució avui mateix, o fer-ho durant el cap de setmana. Fonts del Tribunal Superior de Justícia de Madrid expliquen que la possibilitat que existeixen dues resolucions diferents depèn també de si Drets i el Barça basen els seus recursos en arguments diferents. A més, recorden que la delegació del govern espanyol a Madrid, l'entitat Drets, el Barça i la fiscalia poden presentar encara recursos sobre qualsevol decisió cautelar adoptada.

Summary: La decisió sobre les estelades a la final de la Copa del Rei, a mans de dos jutges diferents


El Departament de Territori i Sostenibilitat ha iniciat, aquest dimarts, els treballs per a construir l'aparcament de turismes en superfície a Tortosa (Baix Ebre), en la parcel·la limitada per l'avinguda de la Generalitat, la carretera C-42 i els carrers Mossèn Bellpuig i Mossèn Manyà. La instal·lació se situa al costat de la parada d'autobús on es podrà connectar amb l'Hospital Verge de la Cinta, un servei que ha estat reforçat perquè la freqüència de pas sigui de 15 minuts. El recinte ocuparà una superfície d'uns 4.000 metres quadrats i tindrà una capacitat d'estacionament per a 118 vehicles. L'aparcament serà gratuït per als usuaris de l'autobús llançadora amb l'objectiu de fomentar el desplaçament en transport públic al centre hospitalari i descongestionar de vehicles l'entorn de l'hospital. Els treballs tenen un pressupost de 270.000 euros i un termini d'execució de tres mesos.

Summary: Comença la construcció a Tortosa de l'aparcament que permetrà connectar amb els busos llançadora de l'Hospital


La Federació Catalana d'Associacions d'Activitats de Restauració i Musicals (Fecasarm) acata la decisió del TSJC de desestimar les mesures cautelars i espera que la resolució per la via ordinària sigui favorable als seus interessos. L'entitat espera que la secció segona o tercera de la Sala Contenciosa del TSJC es pronunciïn "aviat" sobre "l'incompliment manifest" de la Generalitat de la interlocutòria dictada el 31 de juliol. Amb tot, defensen que el sector de la restauració i l'oci nocturn estan "compromesos" amb la salut de les persones i que els locals son "establiments segurs". La federació presentarà aquest divendres un nou contenciós-administratiu contra la darrera resolució publicada al DOGC, que allarga 'sine die' les limitacions

Summary: Fecasarm acata la decisió del TSJC i anuncia un nou contenciós-administratiu contra l'última resolució del Govern


Membres d'Arran han pujat aquest dilluns al matí a un bus turístic de Barcelona en una nova acció per denunciar el "turisme massiu" a la capital catalana. Pels voltants de les 09.50 hores, dos militants de l'organització juvenil vinculada a l'esquerra independentista han accedit al vehicle a tocar de la Vila Olímpica, han encès pots de fum i desplegat una pancarta amb el lema 'Aturem la massificació turística als Països Catalans'. Des de TMB han confirmat que l'acció ha estat de curta durada i no ha ocasionat danys materials al bus, que estava ocupat per només mitja dotzena de turistes. El passat 19 de juny dos membres d'Arran es van encadenar al drac del Parc Güell en una actuació similar per denunciar el model turístic "insostenible a nivell humà i pel territori". Es tractava de la primera 'performance' de la seva campanya d'estiu batejada amb el nom de #capitalismofobia. En les properes setmanes, Arran anuncia "més accions" arreu del país contra el "turisme de masses".

Summary: Arran puja a un bus turístic de Barcelona per denunciar el "turisme massiu"